เงินฝากกลับทิศไหลหาแบงก์
ธนาคารซีไอเอ็มบี ไทย ทยอยลดสาขาเหลือ 80 แห่งสิ้นปี รับเทรนด์ดิจิทัล ชี้เงินฝากเริ่มไหลเข้า หลังตลาดทุนผันผวน
13 ก.ค. 2559

ธนาคารซีไอเอ็มบี ไทย ทยอยลดสาขาเหลือ 80 แห่งสิ้นปี รับเทรนด์ดิจิทัล ชี้เงินฝากเริ่มไหลเข้า หลังตลาดทุนผันผวน
นายอดิศร เสริมชัยวงศ์ รองกรรมการผู้จัดการใหญ่สายธุรกิจรายย่อย ธนาคารซีไอเอ็มบี ไทย เปิดเผยว่า ธนาคารได้ปรับรูปแบบธุรกิจเข้าสู่บริการผ่านอิเล็กทรอนิกส์มากขึ้น พร้อมลดจำนวนสาขาลงอย่างต่อเนื่องในช่วง 3 ปีที่ผ่านมา จาก 163 แห่ง เหลือ 96 แห่งในปัจจุบัน และจะทยอยลดสาขาลงอีกเหลือประมาณ 80 แห่งในสิ้นปีนี้ พร้อมปรับโฉมสาขาเน้นการให้คำปรึกษาแก่ลูกค้าวางแผนการเงินหรือลงทุน และลูกค้าธุรกิจ
อย่างไรก็ตาม แม้สาขาจะลด แต่ธนาคารได้ขยายช่องทางการเข้าถึงลูกค้าเพิ่มขึ้น ทั้งบริการผ่านช่องทางอิเล็กทรอนิกส์และออนไลน์ ได้แก่ บริการดิจิทัล โซลูชั่น เอ็นเกจเมนต์ อนุมัติสินเชื่อออนไลน์นอกสถานที่ด้วยแท็บเล็ต บริการบีทแบงก์กิ้ง ซึ่งเป็นดิจิทัลแบงก์กิ้งเพื่อทำธุรกรรม รวมทั้งร่วมกับบริษัท เอไอเอส ในการบริการเปิดบัญชีเงินฝากผ่านเอไอเอสช็อป 64 สาขาทั่วประเทศ
สำหรับยุทธศาสตร์ดังกล่าว ส่งผลให้ธุรกิจยังเติบโตต่อเนื่อง โดยเงินฝากปัจจุบันอยู่ที่ 1.08 แสนล้านบาท เพิ่มขึ้น 7% จากสิ้นปี หลังจากลูกค้าเริ่มโยกย้ายเงินที่เคยลงทุนกลับมาเงินฝากอีกครั้ง เนื่องจากสภาพตลาดการลงทุนผันผวนในช่วงครึ่งปีแรก กลับทิศจากปีที่แล้วที่เงินฝากลดลง 12% ตามพฤติกรรมลูกค้าที่มองหาผลตอบแทนสูงกว่าดอกเบี้ยในผลิตภัณฑ์การลงทุน
ทั้งนี้ ธนาคารได้คิดค้นผลิตภัณฑ์การลงทุนใหม่ๆ เป็นทางเลือกให้ลูกค้า ทำให้จำนวนลูกค้าบุคคลธนกิจ (พรีเฟอร์) ที่มีสินทรัพย์ในการบริหารจัดการ (เอยูเอ็ม) 1 ล้านบาทขึ้นไป เพิ่มขึ้นเกือบ 2 เท่าตัวใน 3 ปี หรือจาก 28,194 ราย เมื่อปี 2556 เป็น 53,160 ราย เอยูเอ็มอยู่ที่ 1.7 แสนล้านบาท ณ สิ้นเดือน มิ.ย.ที่ผ่านมา ขณะที่รายได้จากผลิตภัณฑ์การลงทุนเติบโตเฉลี่ยปีละ 100% และตั้งเป้าเพิ่มฐานลูกค้าแตะ 6 หมื่นราย เอยูเอ็ม 2 แสนล้านบาทในสิ้นปี 
อย่างไรก็ดี ในครึ่งแรกของปีนี้ มีรายได้ค่าธรรมเนียมจากผลิตภัณฑ์การลงทุน 150 ล้านบาท ต่ำกว่าเป้า เนื่องจากตลาดผันผวนจากประเด็นเบร็กซิต แต่ยังคงเป้าหมายรายได้ทั้งปีที่ 520 ล้านบาท เติบโต 10% 
นายอดิศร กล่าวว่า ด้านสินเชื่อรายย่อย ปีนี้ตั้งเป้าโต 12% สูงกว่าระบบที่คาดว่าจะโต 5-6% โดยครึ่งปีแรกมียอดสินเชื่อคงค้าง 98,119 ล้านบาท เติบโต 6% เป็นสินเชื่อปล่อยใหม่ 9,500 ล้านบาท เพิ่มขึ้นประมาณ 14% ส่วนครึ่งปีหลังตั้งเป้าปล่อยสินเชื่อใหม่อีก 1.2 หมื่นล้านบาท ทั้งสินเชื่อบุคคล และสินเชื่อบ้าน ด้านบัตรเครดิตมีฐานลูกค้า 4 หมื่นราย เฉพาะลูกค้าใหม่ครึ่งปีแรกมี 1.25 หมื่นราย ตั้งเป้าขยายฐานบัตรเพิ่มเป็น 6 หมื่นราย ภายในสิ้นปีนี้ ขณะที่ยอดใช้จ่ายผ่านบัตรช่วงครึ่งปีแรกอยู่ที่ 1,000 ล้านบาท คิดเป็นยอดใช้จ่ายเฉลี่ยผ่านบัตรประมาณ 5,000 บาท/บัตร/เดือน ส่วนยอดสินเชื่อคงค้างผ่านบัตรเครดิตคาดว่าจะเพิ่มถึง 50% เป็น 1,000 ล้านบาท ภายในสิ้นปีนี้